ভারত-বাংলাদেশ সীমান্তে উদ্ধার পাঁচ কোটি টাকার সোনা

নদিয়া: নদিয়ার (Nadia) ভারত–বাংলাদেশ (India-Bangladesh) আন্তর্জাতিক সীমান্ত থেকে উদ্ধার হলো প্রায় পাঁচ কোটি টাকার সোনার বিস্কুট। সীমান্তরক্ষী বাহিনী বিএসএফের তৎপরতায় ধরা পড়ে এক যুবক, যার কাছ থেকে পাওয়া যায় মোট ৩৫টি সোনার বিস্কুট। বিএসএফ (BSF) সূত্রে জানানো হয়েছে, এযাবৎকালে সীমান্ত থেকে উদ্ধার হওয়া সোনার মধ্যে এটি তৃতীয় সর্বোচ্চ।

ঘটনা ঘটে ৭ সেপ্টেম্বর দক্ষিণবঙ্গের ১৯৪ ব্যাটালিয়নের আওতাধীন সীমান্ত এলাকায়। সন্দেহভাজন যুবককে আটক করে তার তল্লাশি চালাতেই ব্যাগ থেকে বেরিয়ে আসে বিপুল পরিমাণ সোনা। পরে ধৃতকে এবং উদ্ধার হওয়া বিস্কুটগুলি ডাইরেক্টরেট অব রেভিনিউ ইন্টেলিজেন্স (ডিআরআই)-এর হাতে তুলে দেওয়া হয়। প্রাথমিক তদন্তে জানা গেছে, ধৃত যুবক নদীয়ার ধানতলা থানা এলাকার হরিতলা পাড়ার বাসিন্দা। তবে তদন্তের স্বার্থে তার নাম প্রকাশ করা হয়নি।

আরও পড়ুন: বাবার স্বপ্নকে সঙ্গে নিয়ে চলছে মূর্তি গড়ার কাজ

ডিআরআই ইতিমধ্যেই খতিয়ে দেখতে শুরু করেছে, কোন আন্তর্জাতিক সোনা পাচার চক্রের নেটওয়ার্কের মাধ্যমে বাংলাদেশ থেকে এই বিপুল পরিমাণ সোনা ভারতে ঢোকানো হচ্ছিল। প্রশাসন সূত্রে খবর, ধৃতকে জিজ্ঞাসাবাদ করে জানা হবে কারা এর সঙ্গে যুক্ত এবং কোথায় সোনাগুলি পাঠানোর পরিকল্পনা ছিল। প্রয়োজনে অন্য অভিযুক্তদের বিরুদ্ধেও আইনত ব্যবস্থা নেওয়া হবে।

বিএসএফের এক আধিকারিক জানান, দুই দেশের মধ্যে সোনার দামের পার্থক্য এবং ট্যাক্স ফাঁকি দেওয়ার মতো একাধিক কারণে সীমান্ত পথে প্রায়শই সোনা পাচারের চেষ্টা হয়। তিনি বলেন, “আমরা তদন্তকারী সংস্থা নই। আমাদের কাজ সীমান্ত পাহারা দেওয়া। নজরদারিতেই এই যুবক ধরা পড়েছে। আমরা তাকে ও উদ্ধার সোনাকে ডিআরআই-এর হাতে তুলে দিয়েছি। বাকি তদন্ত তারাই করবে।”

বিএসএফ আরও জানিয়েছে, ভারত–বাংলাদেশ সীমান্ত দিয়ে মাঝেমধ্যেই পাচারের ঘটনা ঘটে। তার মধ্যে সোনা পাচার অন্যতম। বিশেষত সোনার বিস্কুট রূপে পাচারের প্রবণতা বেশি। সম্প্রতি উদ্ধার হওয়া এই বিপুল পরিমাণ সোনা সীমান্তরক্ষী বাহিনীর নজরদারির সাফল্যের বড় প্রমাণ বলেই মনে করা হচ্ছে।